Jonathan Jansen bedankJonathan Jansen. Foto: www.ufs.ac.za Regter Ian van der Merwe, voorsitter van die UV-raad, het in ŉ verklaring bekend gemaak dat Jansen op 31 Augustus sal uittree. “Hy sal in September 2016 as genoot aansluit by die Sentrum vir Gevorderde Studies in Gedragswetenskappe aan die Stanford Universiteit in die VSA.” Volgens Van der Merwe is Jansen se bedanking ŉ groot verlies vir die universiteit. “Die raad is dankbaar vir die visie en die inspirerende leierskap wat prof Jansen tydens sy ampstermyn aan die UV verskaf het. Hy het die universiteit deur moeilike en ingewikkelde tye – van die Reitz-voorval tot die onlangse studentebetogings – gelei. Hy het stabiliteit en respek vir die universiteit te weeg gebring – nasionaal sowel as internasionaal,” het hy gesê. Van der Merwe het bygevoeg Jansen het ŉ belangrike rol gespeel in die ontwikkeling van die UV as ‘n plek waar “diversiteit en integrasie omhels word” en dit “’n agtergrond gebied het vir akademiese uitnemendheid”. “Onder sy leierskap het die UV groot vooruitgang gemaak in die uitvoering van sy maatskaplike verantwoordelikheid om die gemeenskap te dien. Hy was die regte leier op die regte tyd vir die universiteit.” Die UV-raad het Jansen alle voorspoed toegewens vir die toekoms. Jansen is op 1 Julie 2009 as visekanselier en rektor aangestel. Sy termyn is op 1 Julie 2014 vir ŉ verdere vyf jaar verleng. Indien sy pos teen einde Augustus 2016 nie gevul is nie, sal prof. Nicky Morgan, viserektor: bedryf, as visekanselier en rektor waarneem.